उद्धव ठाकरे की अगुवाई वाली एमवीए सरकार स्थिर, सुरक्षित: प्रफुल्ल पटेल
वरिष्ठ एनसीपी नेता प्रफुल्ल पटेल ने रविवार को इस दावे को खारिज किया कि उनकी पार्टी गठबंधन के लिए भाजपा के साथ बातचीत कर रही है।
नई दिल्ली/तिरुवनंतपुरम: वरिष्ठ एनसीपी नेता प्रफुल्ल पटेल ने रविवार को इस दावे को खारिज किया कि उनकी पार्टी गठबंधन के लिए भाजपा के साथ बातचीत कर रही है। उन्होंने कहा कि महाराष्ट्र में उद्धव ठाकरे के नेतृत्व वाली एमवीए सरकार स्थिर और पूरी तरह सुरक्षित है।उन्होंने केरल में संवाददाताओं से कहा, "हम सभी जानते हैं कि एमवीए सरकार का गठन (एनसीपी सुप्रीमो) शरद पवार जी की वजह से हुआथा..राज्य में अनावश्यक चीजोंपर बात करने का कोई कारण नहीं है..जहां तक सरकार का सवाल है,उद्धव ठाकरे के नेतृत्व में एमवीए सरकार स्थिर और सुरक्षित है।"उन्होंने कहा,"एनसीपी महाराष्ट्र के लोगों के हित में और राष्ट्रीय स्तर पर और केरल में भी काम करती रहेगी। हम भाजपा-एनडीए की विचारधारा के विरोधी हैं।पिछले दरवाजे से गठबंधन की अनावश्यक बात का कोई मतलब नहीं है।" पटेल का यह स्पष्टीकरण गुजराती मीडिया की इस खबर के मद्देनजर आया है कि पवार, पटेल और केंद्रीय गृहमंत्री अमित शाह के बीच बैठक अहमदाबाद में हुई है।उधर, नई दिल्ली में एक संवाददाता सम्मेलन में अहमदाबाद में हुई बैठक के बारे में पूछे जाने पर शाह ने यह कहते हुए इसकी पुष्टि करने या इनकार करने से इनकार कर दिया कि "सबकुछ सार्वजनिक नहीं किया जा सकता।" महाराष्ट्र में शिवसेना के नेतृत्व वाली महाविकासअघाडी (एमवीए) सरकार में एनसीपी और कांग्रेस भी शामिल हैं।